2018. gada 19. decembrī Rīkojums Nr. 707

Rīgā (prot. Nr. 60 66. §)

**Grozījumi Darbības programmā pārtikas un pamata materiālās palīdzības sniegšanai vistrūcīgākajām personām 2014.–2020. gada plānošanas periodā**

1. Izdarīt Darbības programmā pārtikas un pamata materiālās palīdzības sniegšanai vistrūcīgākajām personām 2014.–2020. gada plānošanas periodā (atbalstīta ar Ministru kabineta 2014. gada 3. septembra rīkojumu Nr. 475 "Par Darbības programmu pārtikas un pamata materiālās palīdzības sniegšanai vistrūcīgākajām personām 2014.–2020. gada plānošanas periodā") šādus grozījumus:

1.1. izteikt sadaļā "Saturs" 2.3. apakšnodaļas nosaukumu šādā redakcijā:

"2.3. Pamata materiālā nenodrošinātība";

1.2. izteikt 9. un 10. punktu šādā redakcijā:

"(9) Ievērojot šajā sadaļā sniegto situācijas analīzi, Latvijas līdzšinējo dalību EK pārtikas izdalīšanas programmā vistrūcīgākajām personām, kā arī konsultācijas ar ieinteresētajām pusēm, DP mērķis ir mazināt pārtikas un pamata materiālo nenodrošinātību, vienlaikus mazinot vistrūcīgāko iedzīvotāju sociālo atstumtību.

(10) Mērķa sasniegšanai DP paredz atbalstīt šādu materiālās neno­drošinātības veidu risināšanu atbilstoši nākamajās sadaļās sniegtajam ieviešanas aprakstam:

1. Nenodrošinātība ar pārtiku,
2. Pamata materiālā nenodrošinātība.";

1.3. izteikt 2.3. apakšnodaļas nosaukumu šādā redakcijā:

"**2.3. Pamata materiālā nenodrošinātība**";

1.4. izteikt 20. un 21. punktu šādā redakcijā:

"(20) Mērķa grupa: zemu ienākumu mājsaimniecības, īpaši mājsaimniecības ar apgādībā esošiem bērniem, kritērijus nosakot 3.1. sadaļā noteiktajā kārtībā.

(21) Personīgās higiēnas ievērošana veicina cilvēka veselības saglabāšanu un nostiprināšanu, un tai ir ne tikai individuāla, bet arī sociāla nozīme, jo tās neievērošana var būt par cēloni dažādām slimībām, kuras var izplatīties ģimenes un apkārtējo sabiedrības locekļu vidū. Personīgās higiēnas ievērošana ir aktuāla problēma tieši nabadzībai visvairāk pakļautajiem iedzīvotājiem, jo to ienākumi pamatā tiek tērēti pārtikas iegādei un ar mājokļa komunālajiem maksājumiem saistītajiem izdevumiem, kā rezultātā personīgās higiēnas un saimniecības preču iegādei visbiežāk nepietiek līdzekļu. Papildus jāmin, ka nodrošināšana ar higiēnas precēm var sekmēt bērna pašaprūpes iemaņu attīstību, personīgās higiēnas ievērošanu, vienlaikus stiprinot bērna pašvērtējumu turpmākai socializācijai sabiedrībā. Apspriežoties ar partneriem par iespējamo pamata materiālās palīdzības saturu, ko DP varētu sniegt mājsaimniecībām, īpaši mājsaimniecībām ar bērniem, materiālās nenodrošinātības risināšanai, atbalstīta ir higiēnas preču (piemēram, ziepes, šampūns, zobu pasta, zobu birste u. c.) un saimniecības preču (piemēram, veļas mazgāšanas līdzeklis, trauku mazgāšanas līdzeklis) iegāde.";

1.5. izteikt 32. punktu šādā redakcijā:

"(32) DP atbalsts bērnu materiālās nenodrošinātības risināšanai, ieskaitot papildpasākumus, tiks sniegts gan bērniem, gan viņu ģimenēm.";

1.6. aizstāt 5.2. apakšnodaļā vārdus "Ģimeņu ar bērniem" ar vārdiem "Pamata".

2. Labklājības ministrijai nedēļas laikā iesniegt precizēto darbības programmu Valsts kancelejā.

Ministru prezidents Māris Kučinskis

Labklājības ministrs,

izglītības un zinātnes ministra

pienākumu izpildītājs Jānis Reirs